Gimė 1950 m. gegužės 8 d. Medilo r. (Baltarusijoje).
1966 m. baigė Zasvyrių mokyklą, 1969 m. – Astravos medicinos mokyklą. 1980 m. baigė Baltarusijos valstybinio universiteto biologijos fakultetą. Įgijo biologės, biologijos ir chemijos dėstytojos specialybę. 1977–1982 m. – Lietuvos MA Botanikos instituto Hidrobotanikos laboratorijos vyr. laborantė, 1982–1986 m. – aspirantė, 1986–1993 m. – jaunesnioji mokslo darbuotoja, 1994–2001 m. – Botanikos instituto Hidrobotanikos laboratorijos mokslo darbuotoja, 2001–2010 m. – vyr. mokslo darbuotoja. 2010–2014 m. – Gamtos tyrimų centro Botanikos instituto Hidrobotanikos laboratorijos mokslo darbuotoja, nuo 2014 m. – Vandens ekotoksikologijos laboratorijos mokslo darbuotoja.
1993 m. Botanikos institute apgynė daktaro disertaciją „Fitoplanktono produkuojami indoliniai junginiai dviejuose antropogenizuotuose Lietuvos vandens baseinuose (Kuršių marios ir Drūkšių ežeras)“1. 1993 m. suteiktas daktaro laipsnis.
Disertaciniame darbe atliko Kuršių marių ir Drūkšių ežero sezoninius skirtingos struktūros fitoplanktono indolinės prigimties augimo stimuliatorių tyrimus. Ištyrė indolinius junginius algologiškai grynų dumblių kultūrų biomasėje ir terpėje bei b-indolilacto rūgšties poveikį dumblių vystymuisi. Įvertino skirtingų mitybinių terpių įtaką dumblių ir bakterijų vystymuisi eksperimentinėmis sąlygomis.
Dirba hidrobotanikos ir ekotoksikologijos srityse. Išspausdino apie 50 mokslinių straipsnių, keturių išradimų ir trijų racionalizacinių pasiūlymų bendraautorė.
Dalyvavo tarptautinėse mokslinėse konferencijose Latvijoje, Estijoje, Baltarusijoje, Lenkijoje, Rusijoje. 1986 ir 1992 m. stažavosi Ukrainos MA Hidrobiologijos institute.
Lietuvos hidrobiologų, Lietuvos mikrobiologų draugijų narė.
Nuorodos
1 Krevš A. Индольные соединения пресноводного фитопланктона двух антропогенизированных водоемов Литвы (залив Куршю-Марес и оз. Друкшяй) = Fitoplanktono produkuojami indoliniai junginiai dviejuose antropogenizuotuose Lietuvos vandens baseinuose (Kuršių Marios ir Drūkšių ežeras) : реферат дис. на соискание ученой степени доктора естественных наук. – Vilnius, 1993. – 24 с.